Diari Oficial de la Generalitat Valenciana


Sumari del DOGV 3028, del 04-07-1997 (1997/8780)

ORDRE de 24 de juny de 1997, de la Conselleria d'Agricultura, Pesca i Alimentació, per la qual s'estableixen ajudes als contractes per a la recollida i el transport de cadàvers d'animals de granges.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3028

Data del DOGV
:   04-07-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/8780


Data del document
:   24-06-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

Anàlisi jurídica

ORDRE de 24 de juny de 1997, de la Conselleria d'Agricultura, Pesca i Alimentació, per la qual s'estableixen ajudes als contractes per a la recollida i el transport de cadàvers d'animals de granges.  
En els últims anys s'han realitzat diversos estudis sobre l'impacte dels cadàvers d'animals de granges a la Comunitat Valenciana. Les conclusions a què s'ha arribat demostren que el sistema ideal seria la recollida d'aquests en les explotacions i el trasllat fins les plantes de fusió.  
Entre els inconvenients que existeixen per a abordar un pla de recollida d'animals morts cal destacar els problemes sanitaris que podria comportar el trasllat de cadàvers entre explotacions ramaderes i el cost econòmic de la xarxa.  
Des de fa uns mesos es realitzen experiències pilot a València. Aquestes, juntament amb els plans existents a Castelló, evidencien que el primer problema amb què s'enfronta la posada en marxa d'una xarxa és l'organització i les despeses que se'n deriven. Són necessaris vehicles adaptats a la recollida en granges, personal dedicat a realitzar el circuit i contenidors que s'utilitzaran en les explotacions o en els centres de recollida. Del cost total de la xarxa, la part més important se l'emporta el transport de les mercaderies fins als centres de transformació, especialment en el cas d'explotacions allunyades i de dimensió reduïda.  
Atès que l'important és el manteniment del servei al llarg del temps, entenem que cal estimular la firma de contractes entre els ramaders i les empreses de recollida de cadàvers per a la prestació d'aquest servei. Considerem que la subvenció d'aquests contractes amb unes quantitats que varien depenent de la distància recorreguda estimularan aquests acords. A més, en aquells municipis en què es concentren els punts de recollida de cadàvers, el cost unitari del desplaçament puja considerablement, cosa per la qual s'ha de tenir en compte aquesta circumstància.  
Per això, vista la proposta de la Direcció General de Desenvolupament Rural i Producció Agrària, i fent ús de les facultats que tinc atribuïdes,  
ORDENE  
Article 1  
Aquesta ordre té per objecte establir una línia d'ajudes als titulars de centres autoritzats per al tractament i processament de cadàvers d'animals ubicats a la Comunitat Valenciana que firmen contractes amb ramaders individuals o grups d'aquests per a la recollida directa de cadàvers en les explotacions ramaderes.  
Article 2  
Seran beneficiaris de les ajudes regulades en aquesta ordre els titulars de centres autoritzats per al tractament de primeres matèries d'alt risc d'acord amb el que s'estableix en el Reial Decret 2.224/1993, de 17 de desembre, sempre que hagen firmat contractes de recollida amb titulars d'explotacions ramaderes o grups d'aquests. Hauran de tenir el domicili social a la Comunitat Valenciana.  
Article 3  
Les ajudes que s'estableixen en aquesta normativa estaran dirigides a finançar parcialment el cost de recollida dels cadàvers de les explotacions ramaderes o dels centres de concentració de cadàvers i el trasllat a establiments autoritzats per a la transformació de subproductes d'origen animal. Caldrà prestar el servei amb vehicles que complisquen el que s'estableix en el Reial Decret 2.224/1993, de 17 de desembre.  
Article 4  
Les sol·licituds es formalitzaran en instàncies degudament emplenades, subscrites pels titulars dels centres, i aniran dirigides al director general de Desenvolupament Rural i Producció Agrària mitjançant la presentació en els serveis territorials de la Conselleria d'Agricultura, Pesca i Alimentació.  
El termini de presentació de sol·licituds finalitzarà el 31 de juliol de 1997.  
La sol·licitud anirà acompanyada de la documentació següent:  
a) Còpia del CIF.  
b) Còpia de l'autorització per al processament de primeres matèries d'alt risc.  
c) Acreditació d'estar al corrent en el compliment de les obligacions tributàries i front a la Seguretat Social, mitjançant la presentació dels certificats oficials corresponents.  
d) Relació dels contractes firmats amb ramaders o grups d'aquests representats per una agrupació de defensa sanitària o un ajuntament, si s'escau, amb la descripció de la ubicació de les explotacions i les distàncies al centre d'aprofitament de cadàvers. El contingut mínim dels contractes es recull en l'annex II.  
g) Compromís d'atendre les sol·licituds de recollida de cadàvers de qualsevol explotació ramadera o punt de recollida, siga quina siga l'espècie explotada, de les àrees en què l'empresa desplegue la seua activitat. S'entén que desplega la seua activitat en una àrea quan ha firmat un contracte amb una explotació ramadera ubicada en aquella. En l'annex I es recullen les àrees.  
Article 5  
Les ajudes es concediran el 1997 per un import global màxim de 38.536.525 de pessetes a càrrec de la línia 412/000/97 del programa 714.20, Ordenació i Millora de les Produccions Agràries, dels pressupostos de la Generalitat Valenciana per a aquest exercici.  
La quantia de l'ajuda s'establirà per a cada empresa sol·licitant segons el nombre de contractes firmats, del tipus i de la distància entre el punt de recollida i el centre de transformació de subproductes d'origen animal, d'acord amb els mòduls següents:  
- Si la distància entre els dos punts és inferior a 25 quilòmetres, la subvenció serà de 2.600 pessetes per contracte firmat i mes.  
- Si la distància entre els dos punts està compresa entre 25 i 50 quilòmetres, la subvenció serà de 3.200 pessetes per contracte firmat i mes.  
- Si la distància entre els dos punts està compresa entre 50 i 75 quilòmetres, la subvenció serà de 3.800 pessetes per contracte firmat i mes.  
- Si la distància entre els dos punts està compresa entre 75 i 100 quilòmetres, la subvenció serà de 4.400 pessetes per contracte firmat i mes.  
- Si la distància entre els dos punts és superior a 100 quilòmetres, la subvenció serà de 5.200 pessetes per contracte firmat i mes.  
- Si el punt de recollida dels cadàvers és comú per a diverses explotacions, les quanties anteriors es multiplicaran pel nombre d'explotacions que porten els seus cadàvers al punt de recollida. En qualsevol cas aquest factor de multiplicació mai no serà superior a quatre.  
En el càlcul de l'ajuda no podrà auxiliar-se més d'un contracte per explotació ramadera, entenent com a tal aquella que dispose de llibre d'explotació.  
Article 6  
Quan el nombre de sol·licituds presentades supere els crèdits pressupostats es realitzarà un prorrateig entre totes les sol·licituds presentades. El termini per a resoldre les sol·licituds presentades serà de tres mesos a partir de l'acabament del termini de presentació. S'entendran desestimades les sol·licituds per a les quals no hi haja resolució expressa.  
La Direcció General de Desenvolupament Rural i Producció Agrària efectuarà l'avaluació i el seguiment de l'aplicació correcta de les ajudes concedides.  
Article 7  
Per al pagament de la subvenció, el sol·licitant haurà de presentar en les oficines de la Conselleria d'Agricultura, Pesca i Alimentació una relació de propietaris d'explotacions ramaderes, amb la seua firma, en què confirmen el nombre de mesos complets que se'ls ha prestat el servei. Quan els contractes estiguen firmats per una agrupació de defensa sanitària o per un ajuntament, serà suficient la firma del president d'aquella o de l'alcalde, encara que els punts de recollida siguen diversos. Es podran realitzar pagaments amb caràcter mensual una vegada prestat el servei objecte de l'ajuda.  
A la vista de la documentació aportada es resoldrà el pagament de l'ajuda que corresponga i es posarà fi a la via administrativa.  
Els beneficiaris de les ajudes procediran al reintegrament de les quantitats percebudes i se'ls exigirà l'interès de demora des del moment del pagament de la subvenció, en els casos següents:  
a) Incompliment de la presentació de projecte, llicència o justificants de pagament; manca de comunicació de l'acabament de les obres en el termini establit; no-execució de les obres segons el projecte presentat.  
b) Obtenir la subvenció sense complir les condicions que s'hi requereixen.  
c) Incompliment en la finalitat per a la qual es va concedir la subvenció, davant l'absència o deficient aplicació del programa sanitari i tecnològic proposat.  
d) Incompliment de les condicions imposades als beneficiaris amb motiu de la concessió de la subvenció.  
DISPOSICIÓ ADDICIONAL ÚNICA  
Es delega en el director general de Desenvolupament Rural i Producció Agrària la concessió i denegació, com també l'ordre de pagament, d'aquestes ajudes. La resolució d'aquest posa fi a la via administrativa.  
DISPOSICIONS FINALS  
Primera  
Es faculta la Direcció General de Desenvolupament Rural i Producció Agrària perquè dicte les disposicions necessàries per a l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 24 de juny de 1997.  
La consellera d'Agricultura, Pesca i Alimentació,  
MARIA ÀNGELS RAMON-LLIN I MARTÍNEZ  
Annex I  
Àrees de recollida:  
1. Província d'Alacant:  
Baix Segura  
Camp d'Elx  
Alt Vinalopó  
Resta de la província  
2. Província de Castelló  
Els Ports  
Alt Palància  
Resta de la província  
3. Província de València  
Serrans i Camp de Túria  
Ribera Alta i Vall d'Albaida  
Ribera Baixa i Safor  
Foia de Bunyol i Requena-Utiel  
Costera i Canal de Navarrés  
Vall d'Aiora  
Racó d'Ademús  
Resta de la província.  
Annex II  
Contingut mínim dels contractes de recollida de cadàvers animals que se subvencionaran a càrrec d'aquesta ordre  
, de de 1997  
REUNITS:  
D'una banda, el Sr. , amb DNI núm. , en representació de l'empresa , autoritzada per la Conselleria d'Agricultura, Pesca i Alimentació per a la recollida de cadàvers animals amb el núm. ...............  
I de l'altra, el Sr. , amb DNI núm. :  
\* en representació de: l'explotació ramadera de bestiar......................, amb número de registre ..............., ubicada en el municipi de..................., partida de................, polígon de..................  
\* com a president de l'agrupació de defensa sanitària de bestiar ..................., denominada..............................., amb seu social a...............................  
\* com a alcalde de l'ajuntament del municipi d........................  
Les dues parts es reconeixen amb capacitat legal suficient i acorden les següents  
CLÀUSULES  
Primera  
L'empresa es compromet a desplaçar a:  
\* l'explotació ramadera amb núm. de registre.........  
\* (totes) les explotacions ramaderes pertanyents a aquesta ADS de .................. amb núm. de registre ...........,............,............. i ...............  
\* els.......(un, dos, tres, etc.) punts de concentració de cadàvers d'animals morts construïts en aquest municipi d .......................  
un vehicle autoritzat per al transport d'aquest tipus de primeres matèries, d'acord amb el Reial Decret 2.224/1994, almenys tres dies a la setmana. Aquest vehicle carregarà els cadàvers d'animals produïts en les explotacions ramaderes indicades més amunt i els traslladarà al centre de transformació abans esmentat, on els sotmetrà als processos de temperatura / temps / pressió establits.  
Segona  
El cost del servei prestat per l'empresa ............................. a l'explotació ramadera d .................., a la ADS d ................, o a l'Ajuntament d ................. s'haurà de reduir en l'import que, per aquest concepte, reba aquesta empresa per part de la Conselleria d'Agricultura, Pesca i Alimentació.  
Per l'empresa Per l'explotació/ ADS/ Ajuntament  
Firmat: Firmat: